**Ұстаздық бұл өмірдегі ең жақсы, ең адал, ең жауапты, қызығы мен қиыншылығы қатар жүретін мaмaндықтардың бірі. Елімізде бұл әрдайым мадаққа ие мамандық иелерінің мейрамы қазан айының алғашқы жексенбісінде аталып өтеді. Мемлекетіміз Тәуелсіздікке қол жеткізіп, өз алдына дербес ел болғаннан бері педагогтар жас ұрпаққа заман талабына сай, әлемдік жүйеде сапалы білім, саналы тәрбие беруге барынша ден қойып келеді. Ендеше, бүгінгі мақаламыз сондай жаңалыққа жаны құмар ұстаз, жас ұстаз –Ұлан Иманғалиев жайлы өрбімек.**

Иманғалиев Ұлан Өтешкалиұлы 1995 жылдың шілде айының 13 жұлдызында Атырау облысы,Құрманғазы ауданы,Бірлік (Утера) ауылында дүниеге келген. 2001-2012 жылдар аралығында өз ауылындағы С.Н.Имашев атындағы жалпы орта мектебінде білім алған. 2012 жылы Атырау қаласындағы Х.Досмұхамедов атындағы АтМУ-інің тарих-филология факультеті қазақ тілі мен әдебиеті мамандығына оқуға түсіп, 2016 жылы бітіріп шығады. Университет кезінде оқу орны жанынан шығатын «Университет» газеті мен «Жаңа толқын» журналында меншікті тілші болды. Осы кезеңдерде «Мұнайлы Астана», «Қазақ әдебиеті», «Дендер», «Прикаспийская коммуна», т.б. газеттерге мақалаларым басылып жүрді. Қазіргі таңда, өзі білім алған С.Н.Имашев атындағы жалпы орта мектебінде қазақ тілі мен әдебиеті пәні мұғалімі болып қызмет етуде.

Ұлан Өтешқалиұлы ұстаздық қызметіндегі еңбек жолын өзінің өсіп-өнген ауылындағы С.Н.Имашев атындағы жалпы орта мектебінде бастайды. Міне, биыл онда жұмыс істеп келе жатқанына 5 жыл жуықтаған. Аталмыш білім ордасында қазақ тілі мен әдебиеті пәнінің мұғалімі болып істейді. Дегенмен, ізденімпаз жас ұстаз тек сабақ беретін пәнімен шектелмей, оқушылардың танымдылығын арттыра алатын үйірме ұйымдастырып, ізденіс үстінде жүреді.

Ұстаздың еңбегі, шәкіртінің жетістігінен көрінеді демекші ұстаздың дайындауымен шәкірттері қатысқан жарыстары да жетерліктей. Атап айтқанда, Арайлым Жасқайратова аудандық пәндік олимпиадасында қазақ тілі мен әдебиет пәні бойынша 2 орын, «Жарқын болашақ» аудандық олимпиада «Жазушылар бағыты» бойынша 3 орын иеленді.

Салтанат Таупихова «Жарқын болашақ» аудандық олимпиадасында «Тілші-әдебиетшілер» бойынша 3 орын.Арайлым Жасқайратова аудандық пәндік олимпиадасында қазақ тілі мен әдебиет пәні бойынша 2 орын, «Жарқын болашақ» аудандық олимпиада «Жазушылар бағыты» бойынша 3 орын.

Аудандық Н.Назарбаев оқулары Ж.Саясатова 1 орын, облыстық оқуда 3 орын.

«Ақберен» сайысы Е.Өмірбаев бас жүлде ,

«Ақберен» сайысы Т.Сатыбалдиев бас жүлде,

Аудандық «Қадыр» оқуы Е.Өмірбаев 1орын, Республикалық «Дала сазы» конкурсының «эссе», «жас ақын» бөлімдері бойынша Е.Өмірбаев пен Н.Елтай бас жүлде иеленіп,халықаралық байқауға жолдама алды. Дәл осы байқауда, биылғы жылдың өзінде, Н.Темірболатов, М.Амантаев, Н.Елтай сынды оқушылар бас жүлде, 1,2 орындарды қанжығаға байлап, ұстаз мерейін өсірді.

Ұстаздың өзі де ізденуден кемде емес. Оған дәлел,ұшан-теңіз. Атап айтсақ, үстіміздегі жылы Алматы қаласы,«ҚаламгерТен» баспаханасынан «Қазақ тілі грамматикасы» әдістемелік құрал кітабы жарық көрді. «Махамбет шығармаларындағы халық тұлғасы. Исатай батыр бейнесінің жырлануы», «Корей мақал-мәтелдерін аударудағы ұқсастықтар» атты авторлық бағдарламалары «ҚаламгерТен» баспаханасынан жарық көрсе, «Айтыс-сөз сайысы,сөз бәсекесі» атты әдістемелік авторлық бағдарламасы баспаханада әзірленуде. «Ұстазы жақсының –ұстамы жақсы» деген келелі ой текке айтылмасы анық. Бүгінгі кейіпкеріміздің өз ұстазы бар. Өзінің айтуында Ұланның ұстазы-айтулы ұстаз, ақын-журналист, ардагер-педагог Нариманбек Шолтыров ағай екен. Ұлан ұстазы туралы да «Менің ұстазым» атты шағын кітап шығарды.

COVID-19 пандемиясына байланысты дүние жүзінде көптеген жүйелердің өзгеруі күтілуде. Бүкіл әлемде қалыптасқан жағдай көрсеткендей, қашықтықтан білім беруді ұйымдастыру тиісті платформаларды пайдаланып, қашықтықтан оқыту әдісімен сабақ жүргізіп жатырмыз. Десекте, елдегі індет, ауыздықталып, алтын ұя мектепте шәкірттермен қауышқанша асықпын.

Ұлан ұстаздықпен қатар, шығармашылықпен де айналысып келеді. Аудандық, облыстық, республикалық басылымдарға 90-ға жакын мақалалары жарияланды. Республикалық ұстаздарға арналған «Білім жолы-нұрлы жол» жинағына қос мақаласы енді. Осындай іздену нәтижесінде биыл Ұлан ҚР Журналистер одағына мүше болды.

Қай салада жұмыс істесеңде белгілі бір алдыңа мақсат қойып, жетуге тырысу керек, ешқашан ертеңге, болашақтың еншісіне қалдарып, қарап отыра беруге болмайды, дейді Ұлан. Иә, өзінің әр бастаған ісіне ыждаһаттылылықпен кірісіп кететіне айтқан сөзінен, атқарған жұмысынан байқалады. Бойындағы жастық жалынын босқа емес, тынымды, нәтижелі жұмыстарға жұмсап жатқан Ұлан Өтешқалиұлы алдағы жоспарымен бөліскенде, тіпті, таң қалдырды. Жуырда, «Синонимдердің пайда болуы» деген ғылыми жұмысын әріпте-ұстаз Гүлшат Шакировамен бірлесіп құрастырып жатыр екен. Жобалары аяқталған соң тағы да хабарлайтындықтарын жеткізді. Және де Ұлан «Халықаралық инженерия,экология және педагогика ғылымдары академиясының» мүшесі.

Өз білгенін өн бойына ұстамай шәкірттерімен бөлісіп жүрген Ұлан Өтешқалиұлына алға қойған жұмыстары өрлей беруін тіледік. Кәсіби мерекеңіз құтты болсын, жас ұстаз!